Uute Airide klaviatuurid tekitavad vastakaid tundeid. Positiivsena võib välja tuua nende suuruse. Kui 13tollise arvuti puhul on täismõõtu klaviatuur iseenesest mõistetav, siis 11-tollise puhul on nüüd kirjatöö senisest palju lihtsamaks tehtud. Funktsiooniklahvid on kitsamad, kõik ülejäänud klahvid on täismõõtu nagu ka vahe klahvide vahel ja see on hea saavutus. Klaviatuur on sama mugav ja samasuguse tagasisidega nagu suurematel arvutitel. Samas on Airide klaviatuuridel puudu taustvalgustus ja see on tõsine puudus sülearvutil, mis on mõeldud alati kaasaskandmiseks. Kui kasutamisel peab hämaruses ekraani kallutama, et klahve näha, on see viga. Klaviatuuri taustvalgus on selle arvuti puhul kohustuslik mugavusomadus.